
Πέμπτη, 13 Αυγούστου 2026
ΔΕΛΤΙΟ ΤΥΠΟΥ

Τραυματισμός επιβάτη Θ/Γ σκάφους στη Μήλο – Παροχή συνδρομής σε άνδρα στην Καλαμάτα – Σύλληψη κυβερνήτη Θ/Γ-Α/Ψ σκάφους στην Πύλο – Παροχή συνδρομής σε λέμβο στην Αλεξανδρούπολη – Εντοπισμός 61 αλλοδαπών στη Γαύδο 
Τις απογευματινές ώρες χθες, ενημερώθηκε η Λιμενική Αρχή της Μήλου από το Κέντρο Άμεσης Δράσης (ΚΑΔ) Λ.Σ.-ΕΛ.ΑΚΤ. για τον τραυματισμό 16χρονου αλλοδαπού (υπήκοος Η.Π.Α.) επιβάτη ενός υπό ναύλωση θαλαμηγού (Θ/Γ) σκάφους σημαίας Νήσων Κέιμαν, το οποίο βρισκόταν αγκυροβολημένο στον όρμο Αδάμαντα νήσου Μήλου. Επί του σκάφους επέβαιναν εννέα αλλοδαποί (υπήκοοι Η.Π.Α.) επιβάτες και 15 μέλη πληρώματος. Ειδικότερα, ο 16χρονος τραυματίστηκε στο αριστερό χέρι, κατά τη χρήση ηλεκτρικής σανίδας με υδροπροωθητήρα (E-FOIL), το οποίο αποτελούσε εξοπλισμό αναψυχής επιβατών του σκάφους. O τραυματίας, μεταφέρθηκε αρχικά με το βοηθητικό σκάφος (tender) του Θ/Γ στο λιμάνι Αδάμαντα της Μήλου, από όπου με μέριμνα του ναυτικού πράκτορα και τη συνδρομή στελεχών Λ.Σ.-ΕΛ.ΑΚΤ. διακομίστηκε  αρχικά στο Κέντρο Υγείας Μήλου, για παροχή ιατρικής περίθαλψης. Ακολούθως, αναχώρησε αεροπορικώς συνοδευόμενος από τους γονείς του για το Νοσοκομείο των Αθηνών, για περαιτέρω ιατρικό έλεγχο και αντιμετώπιση. Προανάκριση διενεργείται από το Λιμεναρχείο Μήλου. 
*****
Τις βραδινές ώρες χθες, ενημερώθηκε η Λιμενική Αρχή της Καλαμάτας για τον εντοπισμό ατόμου επί ανατραπείσας λέμβου, στη θαλάσσια περιοχή δυτικά του λιμένα Καλαμάτας, σε απόσταση περίπου 200 μ. από την ακτή. Στο σημείο έσπευσε το ιδιωτικό σκάφος «ΛΟΥΚΑΣ» Τ.Κ. 522 με επιβαίνοντα στέλεχος Λ.Σ.-ΕΛ.ΑΚΤ., το οποίο περισυνέλλεξε τον κυβερνήτη του ανατραπέντος ταχυπλόου (Τ/Χ) σκάφους. Στη συνέχεια, το Τ/Χ οδηγήθηκε με τη συνδρομή του επιβατηγού-Λάντζας (Ε/Γ-Λάντζας) στο λιμάνι της Καλαμάτας, ενώ με μέριμνα του ιδιοκτήτη πρόκειται να ανελκυστεί. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση. 
*****
Τις απογευματινές ώρες χθες, ενημερώθηκε η Λιμενική Αρχή της Πύλου για περιστατικό εισροής υδάτων ενός θαλαμηγού-αναψυχής (Θ/Γ-Α/Ψ) σκάφους, σημαίας Γερμανίας, με έναν αλλοδαπό (υπήκοος Γερμανίας), επιβαίνοντα, το οποίο βρισκόταν στη θαλάσσια περιοχή νήσου Σαπιέντζας. Ο 61χρονος κυβερνήτης εγκατέλειψε το σκάφος και αποβιβάστηκε με το βοηθητικό σκάφος  (tender) του Θ/Γ στην παραλία της Φοινικούντας, καλά στην υγεία του. Πραγματοποιήθηκαν έρευνες από Περιπολικό σκάφος Λ.Σ.-ΕΛ.ΑΚΤ. (ΠΛΣ) με τη συμμετοχή ιδιωτικού σκάφους προς εντοπισμό του Θ/Γ-Α/Ψ σκάφους στην ευρύτερη θαλάσσια περιοχή, μέχρι τις πρωινές ώρες σήμερα, με αρνητικά αποτελέσματα. Από το Λιμεναρχείο Πύλου που διενεργεί την προανάκριση συνελήφθη ο κυβερνήτης του Θ/Γ-Α/Ψ σκάφους για παράβαση του άρθρου 277 παρ.2 του Π.Κ. «Πρόκληση ναυαγίου», ενώ από το συμβάν δεν παρατηρήθηκε θαλάσσια ρύπανση. 
*****
Τις πρώτες πρωινές ώρες σήμερα, ενημερώθηκε η Λιμενική Αρχή της Αλεξανδρούπολης, για την ύπαρξη μίας φουσκωτής λέμβου με έναν επιβαίνοντα σε δυσχερή θέση στη θαλάσσια περιοχή Πετρωτών Ροδόπης, η οποία λόγω των δυσμενών καιρικών συνθηκών που επικρατούσαν αδυνατούσε να επιστρέψει στην ακτή. Αμέσως, αναχώρησε ένα Περιπολικό σκάφος Λ.Σ.-ΕΛ.ΑΚΤ. για την περιοχή. Παραπλέον αλιευτικό σκάφος εντόπισε τη λέμβο και περισυνέλλεξε τον 19χρονο χειριστή της, ο οποίος, ακολούθως μεταφέρθηκε στο λιμάνι Αγίου Χαραλάμπους Μαρώνειας. Ο 19χρονος ημεδαπός δήλωσε ότι είναι καλά στην υγεία του και ότι δεν χρήζει περαιτέρω ιατρικής βοήθειας. 
*****
Τις βραδινές ώρες χθες, στελέχη του Λιμενικού Φυλακίου Γαύδου εντόπισαν στην παραλία «ΤΡΥΠΗΤΗ» της Γαύδου 61 αλλοδαπούς (47 άνδρες, 11 γυναίκες και 3 ανήλικοι). Οι αλλοδαποί οδηγήθηκαν σε χώρο προσωρινής φιλοξενίας του Δήμου Γαύδου, ενώ πρόκειται να οδηγηθούν σε προσωρινό χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων.

